Matovič, Igor, poslanec NR SR (2015-03-24):
Pán podpredseda, kolegyne, kolegovia, predkladám návrh zákona, ktorý som na tejto schôdzi už párkrát spomenul pri iných návrhoch, lebo nejde o ojedinelý návrh zákona, je to v podstate taký jeden z balíka zákonov, ktorými sme chceli pomôcť podnikateľom, len teda vidím, že v strane SMER nejaká veľká vôľa nie je, dúfam, že bude vôľa aspoň kopírovanie a teda na budúcu alebo na tú ďalšiu schôdzu to predložíte. Dopredu hovorím, nebudeme sa hnevať, hlavné je, že to urobíte, ani tlačovky nebudeme zvolávať, kde vás budeme obviňovať z kopírovania, dopredu sľubujem. Je to návrh zákona, ktorým navrhujeme niečo na slovenské pomery dosť, by som povedal, provokatívne, a zároveň si dovolím, aj keď nie som prorokom, prorocky tvrdiť, že raz k tomu určite dospeje Slovensko, dúfam, nielen Slovensko, ale aj každá krajina, ktorej politici budú mať zdravý rozum a budú chcieť naozaj podnikateľské prostredie vyčistiť. Dnes na Slovensku sa rozhodlo, že ľudia, ktorí pracovali pre VÁHOSTAV, zvyčajne tí malí, drobní, koncoví živnostníci, ktorí pomáhali stavať diaľnice, veľakrát ako vynútení živnostníci zo svojich peňazí dostanú 15 % a 85 % sa pánovi Širokému, majiteľovi VÁHOSTAV-u odpustí. Dovolím si zároveň v tej súvislosti povedať pánovi Širokému, sponzorovi strany SMER – SD alebo sociálna demokracia, čo považujeme za veľmi nespravodlivé, keď zároveň aj teda v tomto prípade budú niektorí veritelia, ktorým sa zaplatí všetko. A to budú teda veľké banky, finančné inštitúcie, ktoré dávali pôžičky VÁHOSTAV-u. Čiže tí, ktorí mohli ovplyvniť reálne chod tejto spoločnosti, ktorí mohli mať prístup k účtovníctvu, k hospodáreniu, to budú mať všetci, hoci nevyužili svoju právomoc a svoje možnosti, ktoré mali, pričom tí malí, chudobní, drobní, z ktorých mnohí boli prinútení, aby sa stali živnostníkmi, tak dostanú za svoju prácu len 15 % mzdy. Chcem sa opýtať vás, ako by vám padlo vhod, ak by vám raz do mesiaca necinglo na účte 3-tisíc eur, ale len 15 % z toho, 450 eur, zhodou okolností suma veľmi blízka tomu, čo priemerný človek v zamestnaní, samozrejme, na Slovensku zarába. Asi by ste tak cítili nejakú krivdu. A v tomto prípade sú desiatky tisíc ľudí, voči ktorým bola spáchaná veľká krivda, uvidia za svoju prácu len 15 % zaslúženej mzdy a v strane SMER nikoho to nezaujíma, nikto túto tému nechce otvárať, lebo sa spoliehate, že však nejako to prebolí. Veľmi úzko s týmto súvisí návrh zákona, ktorý predkladáme, lebo ak by tento zákon platil, tak zrejme by k takýmto problémom neprišlo. Ako vieme, pán Široký využil ešte také zaujímavé fintičky, že kľúčové záväzky má voči niektorým schránkovým firmám. A je dôvodné podozrenie, že takýmto spôsobom sa snaží obísť reštrukturalizáciu. A tieto schránkové firmy jednoducho budú výrazne viacej uspokojené ako tí malí drobní zamestnanci, živnostníci. Je, myslím si, na hanbu vládnej strany SMER, ak minulý týždeň neprijala takisto riešenie, ktoré sme navrhovali, ktoré by riešilo reštrukturalizáciu, keď by sa práve tí malí, drobní veritelia stali akcionármi svojho dlžníka. Čiže v tomto prípade dnes by už VÁHOSTAV nepatril naďalej pánovi Širokému aj s lukratívnymi štátnymi zákazkami, ale malým, drobným živnostníkom, ktorí prácu vykonávali. Čiže navrhujeme zákon ako piaty či šiesty v poradí v tom balíku propodnikateľských zákonov. A teda propodnikateľský zákon neznamená, že to je proti zamestnancom. Vieme sami, že keď vyčistíme podnikateľské prostredie, tak keď nebudú okrádať poctivých podnikateľov podvodníci, tak o to viac a lepšie sa budú mať zamestnanci, lebo jednoducho tak zostane viac peňazí nie pre podvodníkov, ale pre zamestnancov a budú mať aj podnikatelia väčšiu chuť vytvárať nové pracovné miesta. Čiže tak ako som na začiatku povedal, náš poslanecký klub predkladá návrh zákona, ktorý navrhuje jedno, možno niekto povie, že je to kontroverzné riešenie, ja poviem, skôr novátorské a odvážne riešenie, riešenie vylúčenia podvodníkov z podnikateľského stavu alebo z podnikateľského prostredia, a to veľmi jednoduchým opatrením, ktoré by zaviedlo zákonnú povinnosť platiť faktúry do poradia podľa splatnosti. Niekto tu hovorí „v poradí“, mne to asistentka hovorí stále, tak už si vyberte, či to je „v poradí“ alebo „do poradia“, veď to je jedno, podstata je tá istá, jednoducho platiť faktúry tak, ako mi prídu, a nie tak, ako sa svojvoľne rozhodnem. Bohužiaľ, dnešná prax pri podvodníkoch je tá, že faktúry platia veľkým, silným, takým, ktorých bez problémov nemôžu podviesť, čiže elektrárňam, plynárňam, telekomunikačným operátorom, prípadne lízingovej spoločnosti, ale tým malým, drobným, ktorých bez problémov podviesť môžu, faktúry neplatia. Ešte raz hovorím, preto navrhujeme veľmi jednoduché a odvážne riešenie. Zaveďme povinnosť každému platiť faktúry do poradia. To v podstate názorne keby som ukázal, tak by znamenalo to, že mám malú drobnú faktúru (Odtrhávanie kúskov papiera z listu formátu A4.), som si nakúpil kancelárske potreby, som zaplatil záhradníka, možno upratovačku, svoj telefónny účet, možno nejaký materiál, nejakú ďalšiu faktúru, nejakú veľkú. A nebolo by to o tom, že teraz z týchto veľkých si bude niekto vyberať tak, že týmto zaplatím a títo malí, drobní nech sa tam niekde pasú na tráve a nech prežijú takto ich rodiny. Ale bolo by to o tom, že v takom presne poradí, v akom by tie faktúry prichádzali, by podnikateľ mal povinnosť ich platiť. Čiže prišli mi faktúry, dnes je marec, 10. apríla, táto faktúra má splatnosť 11. apríla, táto veľká faktúra má splatnosť 15 apríla, potom mi prídu dve malé drobné od toho záhradníka, aj od tej upratovačky so splatnosťou 17. apríla, potom mi príde ďalšia faktúra 22. apríla. A presne v takomto poradí, v akom mi tie faktúry vlastne chodili, ako sú v splatnosti, by tento podnikateľ mal zákonnú povinnosť platiť faktúry. V tomto prípade logicky ak mu raz zákonom povieme, že v tomto poradí faktúry má platiť, tak logicky nemôže si vybrať, komu ich zaplatí a komu ich nezaplatí, ale, áno, keď bude mať dosť peňazí na to, aby zaplatil tú veľkú faktúru, zaplatí veľkú, následne zaplatí ďalšiu a tak ďalej. Zároveň jedným dychom v návrhu zákona navrhujeme, aby každý podnikateľ vlastne raz do miesiaca poslal buď jednociferné alebo dvojciferné číslo, možno trojciferné niekedy na svoj príslušný registračný súd. Sme otvorení, samozrejme, tomu, zmeniť ten návrh tak, ako by ste vy povedali, môže to byť finančná správa, môže to byť niekto iný, ako by ste uznali za vhodné, možno ministerstvo financií, kde by oznámil, koľko dní po splatnosti platil k poslednému dňu predošlého mesiaca. Čiže dnes je teda marec, je skoro koniec marca, začiatkom apríla by oznámil inštitúcii, na ktorej by sme sa zhodli, my navrhujeme, aby to bol registračný súd, koľko dni po splatnosti platí faktúry. Čiže ten, kto by platil po splatnosti, poslal by nula číslo, ten, kto by platil desať dní po splatnosti, poslal by desať, ten, kto by platil 257 dní po splatnosti k 31. marcu, tak poslal by číslo 257. Následne ten registračný súd by toto jedno číselko zverejnil na obchodnom registri alebo živnostenskom registri, na ktorom keď si dnes chcete u kohokoľvek pozrieť jeho oficiálne údaje, ako je zaregistrovaný, by mu popri údajoch, ako je IČO, sídlo firmy, kto tam je konateľ, kto tam je spoločník a podobne, pribudol jeden údaj. A to by bolo, koľko tento konkrétny podnikateľ platí po splatnosti svoje záväzky, svoje faktúry. To by znamenalo možno ešte nieže viac. Ale by to veľmi výrazne pomohlo vyčistiť podnikateľský stav zase znova od podvodníkov. A považujem to za kľúčovú pomoc práve začínajúcim podnikateľom, lebo ten dnešný stav je, bohužiaľ, taký, že keď niekto pri situáciách, aké sú na Slovensku, že ten trh je nasýtený a keď chcete začať podnikať v takých tých štandardným službách, že teda nie každý vymyslí rovno Facebook a nájde dieru na trhu, chce začať podnikať a možno má plné zuby nezamestnanosti, možno jednoducho naozaj sa chce postaviť na vlastné nohy, možno v práci k nemu zamestnávateľ dobre nepristupuje, toto neriešme, z akých dôvodov to je, jednoducho začne podnikať, tak zvyčajne ak dáva na faktúru svojim odberateľom svoj tovar alebo služby, to, bohužiaľ, funguje tak, že prví, ktorí sa na neho nalepia ako zákazníci, sú práve tí podvodníci, ktorí si postavili podnikanie na neplatení faktúr iným ľuďom. Preto to jedno číslo, ktoré by vlastne každý funkčný existujúci podnikateľ raz do mesiaca vykázal, či už teda tomu registrovanému súdu, alebo nejakej inej inštitúcii, by zásadne pomohlo ľuďom. Predstavte si, ktokoľvek z vás, začínate podnikať a príde za vami niekto a poviem vám: „Daj mi to na faktúru.“ V tom prípade vy môžete v pohode prejsť na živnostenský register alebo obchodný register, otvorený oficiálny register a dvomi-tromi kliknutiami si tak preveríte tohto konkrétneho človeka, akú má platobnú disciplínu. A vlastne zbadáte tak jedno číslo, koľko dní po splatnosti platí faktúry. Takýmto spôsobom vy máte dosť informácií na to v tom momente, aby ste sa slobodne a s náležitou mierou informácií rozhodli, či do tohto obchodného vzťahu vstúpite alebo nevstúpite. A to je drastický rozdiel voči tomu, čo dnes funguje, keď naozaj to je na tom, že jednoducho niekto vás oblbne (pekné modré oči, pekné rečičky) alebo sa tam bude tváriť, aký on je zámožný podnikateľ, ale v skutočnosti je to čistý podvodník. A týmto by sme práve pomohli hlavne, hlavne tým začínajúcim podnikateľom, lebo už tí ostrieľaní, ktorí x rokov sa v tom fachu pohybujú, pritom sa pohybuje každý v svojom, tak zväčša poznajú, kto podvádza, kto hrá fér hru. Preto ak by bola čo len trošku dobrá vôľa, je to elegantné, jednoduché riešenie, áno, uznávam, možno zo začiatku trošku s komplikáciami, lebo by to muselo zmeniť naše zvyklosti, ale hlavne by kričali tí podvodníci. Žiadny čistý, poctivý podnikateľ by s takýmto opatrením nemohol mať žiadny problém. Možno sa pýtate, čo by potom nastalo, či teda tí veľkí by nemohli si pritlačiť na toho odberateľa s tým, že: „Tak ti vypnem prúd alebo vypnem ti plyn, alebo zruším ti tvoju SIM kartu, lebo si nezaplatil faktúru.“ To už znova akože ste sociálna demokracia, v prvom rade by ste mali strážiť záujmy tých malých, drobných, slabších. V tomto prípade tí hlavne monopolní dodávatelia týchto služieb sú chránení v podstate už aj tým, že sú veľkí. Takže skúsme sa zamyslieť nad tým, či by sme nemohli chrániť tých menších a či by sme nemohli vlastne takýmto spôsobom im pomôcť v tom, aby aj ti veľkí nemohli na nich tlačiť a takisto ako tí malí rešpektovali, že budem mať zaplatenú faktúru 40 dní po splatnosti, keď raz som do toho vzťahu vstúpil, tak takisto aj ten Orange, T-Mobile, O2 a SPP a všetci ostatní, tí veľkí dodávatelia aby tiež museli rešpektovať, že, áno, v tomto prípade nemôžeme my chcieť, aby sme boli uprednostnení pred tými malými, drobnými dodávateľmi, a uspokojíme sa s tým, že bude nám zaplatené rovnako ako všetkým ostatným v poradí alebo do poradia, alebo teda tak, ako faktúry nabiehajú na splatnosti. Tretíkrát opakujem, je to odvážne, novátorské riešenie. Viem, že niektorí možno poviete: „Nevymýšľajme koleso, niečo nové, kde to takto funguje vo svete.“ Priznám sa, neviem, kde to takto funguje vo svete, ale myslím si, že tento návrh je v súlade so zdravým rozumom a dávno na Slovensku mal byť zavedený, lebo takýmto spôsobom by sme predišli práve tým podvodom, keď tí poctivci zvyčajne sú okradnutí tými, ktorí si ako predmet podnikania zvolili neplatenie faktúr a úmyselne takýmto spôsobom konajú. Návrh je v súlade aj s tým, čo sme predkladali predtým, kde sme teda navrhovali, aby neplatenie faktúr bolo trestným činom. Rozhodli ste sa tento návrh nepodporiť, ja pevne dúfam, že pán minister spravodlivosti to zváži a možnože teda predložíte sami tento návrh. Dopredu hovorím, nebude mi to vadiť, lebo ten návrh je správny a mal by byť zavedený. Taktiež v tejto veci, samozrejme, bol by som veľmi rád, ak by ste návrh podporili v prvom čítaní a posunuli sme ho do druhého čítania, ale dopredu zase hovorím, keď s tým prídete a možno tento návrh vyhlásite ako štvrtý sociálny balíček, bude to najväčší sociálny balíček, ktorý pre ľudí na Slovensku môžete pred voľbami urobiť. Ak urobíte raz poriadok s podvodníkmi, ak im klepnete po prstoch, urobíte pre ľudí stonásobne viac, ako keď im rozdáte lístky na vlaky zadarmo. Toto je skutočný problém, ktorý brzdí Slovensko v tom, aby tu vznikali nové pracovné miesta, a toto je problém, prečo na Slovensku máme pomaly trikrát väčšiu nezamestnanosť, akú ju majú v susednom Rakúsku, hoci sme už 27 či koľko rokov po revolúcii. Toto je problém, ktorý treba riešiť, nielen treba teda ľuďom rozdávať, ako som spomínal, možno tie vlaky zadarmo. Ja proti nim nič nemám, vždycky mi tam chýba iba, aby ste povedali zároveň aj to B, kto a s akým úrokom to zaplatí. Ale keď ste sa rozhodli touto cestou ísť, my vám navrhujeme ďalšie opatrenie. A môže to byť naozaj najzásadnejšie sociálne opatrenie, ktoré pre ľudí na Slovensku by ste mohli urobiť, ak by ste raz a navždy dali podvodníkom po prstoch. Ďakujem veľmi pekne, to je zatiaľ toľko k tomuto návrhu.